Predkladacia správa

	V dôsledku vysokého vodného stavu na rieke Topľa došlo v auguste 2005 k podmytiu, nakloneniu a poklesu cestného mosta v úseku Parchovany - Božčice v okrese Trebišov. Mostný pilier je nestabilný, vykazuje mierny pohyb a kedykoľvek môže dôjsť k jeho zrúteniu.   
 	Vzhľadom na havarijný stav na mostnom objekte vláda SR už vyčlenila zo svojej rezervy na dočasné premostenie v úseku Parchovany - Božčice, vynútené havarijnou situáciou na moste  č. III/5536-4 na ceste č. III/5536, finančné prostriedky v sume 4 371 836,- Sk, ktoré boli poukázané dňa 2. 11. 2005 Košickému samosprávnemu kraju.                                                                                           
	Dočasný most je v súčasnosti prejazdný, ale provizórny most je len dočasným riešením vzhľadom na možnosť zrútenia pôvodného mosta. Keďže nosná konštrukcia pôvodného mosta je v dobrom stave, z ekonomického a časového hľadiska bude najlepším riešením rekonštrukcia existujúceho mosta.     
V zmysle žiadosti Košického samosprávneho kraja výdavky na rekonštrukciu mosta predstavujú na základe výsledku verejného obstarávania sumu 22 459 580,- Sk. Košický samosprávny kraj žiada o uvoľnenie 14 000 000,- Sk zo štátneho rozpočtu. Zdrojové krytie predkladaného návrhu sa zabezpečí úsporou výdavkov kapitoly Všeobecná pokladničná správa - správa štátneho dlhu.
Národná kultúrna pamiatka „Národný dom v Martine“ je sídlom Slovenského komorného divadla v Martine (predtým Divadla Slovenského národného povstania), ktoré je príspevkovou organizáciou Žilinského samosprávneho kraja, ktorý každoročne prispieva na rekonštrukciu uvedenej pamiatky zo svojho rozpočtu. 
Vláda SR svojimi uzneseniami č. 818/2002 a č. 696/2003 uvoľnila na zabezpečenie rekonštrukcie 24,4 mil. Sk, resp. 12,0 mil. Sk.
Vláda uznesením číslo 978 z 13. októbra 2004 schválila návrh na zvýšenie obstarávacích nákladov stavby Rekonštrukcia národnej kultúrnej pamiatky Národný dom v Martine o sumu 148,0 mil. Sk t.j. na sumu 198,0 mil. Sk s DPH. 
V záujme úspor nákladov na rekonštrukciu a z dôvodu medziročného nárastu obstarávacích nákladov, je žiadúce urýchliť rekonštrukciu. Financovanie rekonštrukcie len z rozpočtu Žilinského samosprávneho kraja takéto predpoklady nevytvára.
Navrhovaná dotácia v sume 25 mil. Sk predstavuje len časť nákladov na rekonštrukciu uvedenej kultúrnej pamiatky. Zdrojové krytie predkladaného návrhu sa zabezpečí úsporou výdavkov kapitoly Všeobecná pokladničná správa - správa štátneho dlhu.
Príjmom  štátneho rozpočtu v roku 2005 mali byť vo výške 13,1 mld Sk i príjmy z dividend z podnikov s majetkovou účasťou štátu, pričom výška dividend závisí od vývoja zisku týchto spoločností. Ide o príjmy, ktoré realizuje  Fond národného majetku (z dôvodu vlastníctva akcií) a ktoré sa po posilnení štátnych finančných aktív mali následne stať príjmom štátneho rozpočtu. Vláda vyslovila súhlas s takýmto použitím štátnych finančných aktív v bode B.2 uznesenia č. 963/2004 k návrhu rozpočtu verejnej správy na roky 2005 – 2007. 
V súlade s Dohodou o urovnaní sporu medzi Slovenskou republikou a Československou obchodnou bankou .a.s. je Slovenská republika povinná do 29. decembra 2005 uhradiť záväzky, ktoré jej z tejto dohody vyplývajú. Úhrada týchto záväzkov sa bude realizovať zo štátnych finančných aktív. 
Technicky je realizácia uvedených tokov transparentnejšia, ako poukázanie zdrojov štátnych finančných aktív do príjmov štátneho rozpočtu  a ich spätné použitie na posilnenie štátnych finančných aktív a úhradu záväzkov Slovenskej republiky.
Z toho dôvodu sa navrhuje zrušiť bod B.1. uznesenia vlády 963 k návrhu rozpočtu verejnej správy na roky 2005 – 2007 a neposilniť príjmy štátneho rozpočtu zo štátnych finančných aktív, ale priamo zo štátnych finančných aktív realizovať záväzky Slovenskej republiky.
V zmysle § 13 zákona  č. 523/2004 Z. z. o použití štátnych finančných aktív rozhoduje vláda.